Det norske fænomen smadrer rekorder, men for syv år siden rendte han lidt mere ydmygt rundt.

Der er langt fra Skagen til København. For den norske fodboldstjerne Erling Haaland er der syv år. Angriberen, der i aften igen skal forsøge at gøre det onde ved FCK i Champions League, deltog for syv år siden i Skaw Cup i Skagen for Bryne. Det skriver kanalfrederikshavn.dk , der også har de sjove billeder af verdensstjernen. Se billedet herunder. Den nu 22-årige superstjerne er rekordenes mand og er blandt andet den første nogensinde til at score 10 mål i sin første Champions League-sæson, den første teenager nogensinde til at score 10 mål i Champions League og den første nogensinde til at score syv mål i sine første fire Champions League-kampe. Kanal Frederikshavn har talt med en af de lokale Skagen IK-spillere, der var med for syv år siden og stod overfor den dengang 15-årige nordmand. - Jeg husker ikke så forfærdeligt meget fra kampen, men deres hold var væsentligt bedre end vores. Jeg mener, vi tabte stort, siger Marius Bagh Sørensen om mødet med den daværende Bryne-spiller.